               COMISIA EUROPEANĂ
            Bruxelles, 11.8.2017
            COM(2017) 436 final
            2017/0202(NLE)
            Propunere de
            DECIZIE A CONSILIULUI
            privind semnarea, în numele Uniunii, a Acordului de cooperare științifică și tehnologică dintre Uniunea Europeană și Regatul Hașemit al Iordaniei de stabilire a termenelor și condițiilor privind participarea Regatului Hașemit al Iordaniei la Parteneriatul în domeniul cercetării și inovării în zona mediteraneeană (PRIMA)

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  În urma propunerii Comisiei pentru o inițiativă PRIMA în temeiul articolului 185 din TFUE
                     1
                  , a fost adoptată Decizia (UE) 2017/1324 a Parlamentului European și a Consiliului
                     2
                   privind participarea Uniunii la Parteneriatul în domeniul cercetării și inovării în zona mediteraneeană (denumit în continuare „PRIMA”) derulat în comun de mai multe state membre.

                  PRIMA vizează punerea în aplicare a unui program comun pentru stimularea capacităților de cercetare și inovare, precum și pentru dezvoltarea de cunoștințe și găsirea de soluții inovatoare comune în vederea îmbunătățirii eficienței, siguranței, securității și sustenabilității sistemelor agroalimentare și ale alimentării integrate cu apă și gospodăririi integrate a apelor în zona mediteraneeană. PRIMA va fi derulat în comun de mai multe state membre și țări terțe (denumite în continuare „statele participante la PRIMA”) cu un nivel ridicat de angajament față de integrarea științifică, administrativă și financiară și în aceleași termene și condiții.

                  Regatul Hașemit al Iordaniei (denumit în continuare „Iordania”) și-a exprimat dorința de a se alătura inițiativei PRIMA în calitate de stat participant, prin scrisorile din 7 noiembrie 2016 și din 30 februarie 2017, angajându-se să asigure o contribuție financiară de 30 milioane de euro la această inițiativă.

                  Pentru a garanta că Iordania participă la PRIMA pe picior de egalitate cu statele membre și țările terțe asociate la programul Orizont 2020, este necesar un acord internațional cu Uniunea pentru a extinde domeniul de aplicare al regimului juridic instituit prin Decizia (UE) 2017/1324 astfel încât să includă și Iordania.

                  La 30 mai 2017, Consiliul a autorizat Comisia să deschidă negocieri, în numele Uniunii, cu Iordania în ceea ce privește un acord internațional între Uniune și Iordania de stabilire a termenelor și condițiilor privind participarea Iordaniei la PRIMA, sub rezerva adoptării Deciziei (UE) 2017/1324.

                  Negocierile au demarat la 26 iunie 2017 și s-au încheiat cu succes la 10 iulie 2017, dată la care textul proiectului de acord a fost parafat de către reprezentanții fiecăreia dintre viitoarele părți. Proiectul de acord anexat la prezenta propunere este în conformitate cu directivele de negociere emise de Consiliu. Acesta prevede în special că termenele și condițiile privind participarea Iordaniei la PRIMA sunt cele stabilite în Decizia (UE) 2017/1324, făcând trimitere directă la actul legislativ al Uniunii.

                  Pentru a asigura protecția intereselor financiare ale Uniunii, în special în ceea ce privește competențele Comisiei, ale Oficiului European de Luptă Antifraudă, ale Curții de Conturi și ale structurii de implementare a PRIMA (PRIMA-IS) de a efectua audituri și investigații în conformitate cu legislația aplicabilă a Uniunii, acordul face referire în mod specific la dispozițiile relevante din Decizia (UE) 2017/1324 și obligă părțile să furnizeze toată asistența necesară pentru a asigura punerea în aplicare a acestora. În plus, viitorul acord prevede că părțile vor conveni asupra modalităților detaliate de asistență, astfel de modalități fiind esențiale pentru cooperarea lor în temeiul prezentului acord.

               •Coerența cu dispozițiile existente în domeniul de politică

                  Așa cum a fost prezentat și în raportul de evaluare a impactului pentru PRIMA
                     3
                  , deschiderea PRIMA la participarea unor țări terțe, cum este Iordania, este în concordanță cu obiectivele de cooperare internațională în domeniul cercetării și inovării, subliniate în Comunicarea Comisiei din 2012 intitulată „Consolidarea și concentrarea cooperării internaționale a UE în domeniul cercetării și al inovării: O abordare strategică”
                     4
                   și în programul-cadru Orizont 2020, care promovează cooperarea cu țări terțe în domeniul științei, tehnologiei și inovării, pentru a aborda provocările societale globale și a sprijini politicile externe ale Uniunii. Prezentul acord este, de asemenea, compatibil cu Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte
                     5
                  , precum și cu Acordul dintre Comunitatea Europeană și Regatul Hașemit al Iordaniei de cooperare științifică și tehnologică
                     6
                  , care prevăd cooperarea dintre Uniune și Iordania în cercetarea și dezvoltarea tehnologică și încurajează activitățile de cercetare și dezvoltare în domeniile de interes comun.

               •Coerența cu alte politici ale Uniunii

                  Punerea în aplicare a PRIMA în strânsă cooperare cu țări terțe precum Iordania este în concordanță și cu alte politici ale Uniunii și relevantă pentru ele, cum ar fi politica privind migrația, politica de dezvoltare și politica de vecinătate.

               2.ELEMENTELE juridice ale propunerii

                  Propunerea de decizie a Consiliului se bazează pe articolul 186 și pe articolul 218 alineatul (5) din Tratatul privind funcționarea Uniunii Europene.

               Având în vedere cele de mai sus, Comisia propune Consiliului

               - să decidă cu privire la semnarea acordului în numele Uniunii Europene;

               - să autorizeze negociatorul acordului să semneze, în numele Uniunii europene, Acordul de cooperare științifică și tehnologică dintre Uniunea Europeană și Regatul Hașemit al Iordaniei de stabilire a termenelor și condițiilor privind participarea Regatului Hașemit al Iordaniei la Parteneriatul în domeniul cercetării și inovării în zona mediteraneeană (PRIMA).

               2017/0202 (NLE)

               Propunere de

               DECIZIE A CONSILIULUI

               privind semnarea, în numele Uniunii, a Acordului de cooperare științifică și tehnologică dintre Uniunea Europeană și Regatul Hașemit al Iordaniei de stabilire a termenelor și condițiilor privind participarea Regatului Hașemit al Iordaniei la Parteneriatul în domeniul cercetării și inovării în zona mediteraneeană (PRIMA)

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 186 coroborat cu articolul 218 alineatul (5),

               având în vedere propunerea Comisiei Europene,

               întrucât:

               (1)Decizia (UE) 2017/1324 a Parlamentului European și a Consiliului
                  7
                prevede participarea Uniunii la Parteneriatul în domeniul cercetării și inovării în zona mediteraneeană (denumit în continuare „PRIMA”) derulat în comun de mai multe state membre.

               (2)PRIMA vizează punerea în aplicare a unui program comun pentru stimularea capacităților de cercetare și inovare, precum și pentru dezvoltarea de cunoștințe și găsirea de soluții inovatoare comune în vederea îmbunătățirii eficienței, siguranței, securității și sustenabilității sistemelor agroalimentare și ale alimentării integrate cu apă și gospodăririi integrate a apelor în zona mediteraneeană.

               (3)PRIMA va fi derulat în comun de mai multe state membre și țări terțe (denumite în continuare „statele participante la PRIMA”) cu un nivel ridicat de angajament față de integrarea științifică, administrativă și financiară și în aceleași termene și condiții.

               (4)Regatul Hașemit al Iordaniei (denumit în continuare „Iordania”) și-a exprimat dorința de a se alătura PRIMA în calitate de stat participant și pe picior de egalitate cu statele membre și cu țările asociate la programul Orizont 2020 care participă la PRIMA.

               (5)În conformitate cu articolul 1 alineatul (2) din Decizia (UE) 2017/1324, Iordania urmează să devină un stat participant la PRIMA sub rezerva încheierii unui acord internațional de cooperare științifică și tehnologică cu Uniunea, care să stabilească termenele și condițiile privind participarea Iordaniei la PRIMA.

               (6)La 30 mai 2017, Consiliul a autorizat Comisia să deschidă negocieri, în numele Uniunii, cu Iordania în ceea ce privește un acord internațional de stabilire a termenelor și condițiilor privind participarea Iordaniei la PRIMA, sub rezerva adoptării Deciziei (UE) 2017/1324. Negocierile s-au încheiat cu succes prin parafarea acordului.

               (7)Prin urmare, acordul ar trebui semnat în numele Uniunii, sub rezerva încheierii sale la o dată ulterioară.

               ADOPTĂ PREZENTA DECIZIE:

               Articolul 1

               Semnarea Acordului de cooperare științifică și tehnologică dintre Uniunea Europeană și Regatul Hașemit al Iordaniei de stabilire a termenelor și condițiilor privind participarea Regatului Hașemit al Iordaniei la Parteneriatul în domeniul cercetării și inovării în zona mediteraneană (PRIMA) este aprobat în numele Uniunii, sub rezerva încheierii acordului menționat.

               Textul acordului este atașat la prezenta decizie.

               Articolul 2

               Secretariatul General al Consiliului stabilește instrumentul prin care se acordă puteri depline pentru semnarea acordului, sub rezerva încheierii acestuia, persoanei (persoanelor) indicate de către negociatorul acordului.

               Articolul 3

               Prezenta decizie intră în vigoare [la data adoptării].

               Adoptată la Bruxelles,

                     Pentru Consiliu

                     Președintele

                     (1)
                  COM(2016) 662 final, 18.10.2016.

                     (2)
                  Decizia (UE) 2017/1324 a Parlamentului European și a Consiliului din 4 iulie 2017 privind participarea Uniunii la Parteneriatul în domeniul cercetării și inovării în zona mediteraneeană (PRIMA) derulat în comun de mai multe state membre (JO L 185, 18.7.2017, p. 1).

                     (3)
                  SWD(2016)332 final, 18.10.2016.

                     (4)
                  COM(2012) 497 final.

                     (5)
                  JO L129, 15.5.2002, p. 3.

                     (6)
                  JO L 159, 17.6.2011, p. 108.

                     (7)
                  Decizia (UE) 2017/1324 a Parlamentului European și a Consiliului din 4 iulie 2017 privind participarea Uniunii la Parteneriatul în domeniul cercetării și inovării în zona mediteraneeană (PRIMA) derulat în comun de mai multe state membre (JO L 185, 18.7.2017, p. 1).

    ---documentbreak---

               COMISIA EUROPEANĂ
            Bruxelles, 11.8.2017
            COM(2017) 436 final
            ANEXĂ
            la
            propunerea de DECIZIE A CONSILIULUI
            privind semnarea, în numele Uniunii, a Acordului de cooperare științifică și tehnologică dintre Uniunea Europeană și Regatul Hașemit al Iordaniei de stabilire a termenelor și condițiilor privind participarea Regatului Hașemit al Iordaniei la Parteneriatul în domeniul cercetării și inovării în zona mediteraneeană (PRIMA)

               Acord de cooperare științifică și tehnologică între Uniunea Europeană și Regatul Hașemit al Iordaniei de stabilire a termenelor și condițiilor privind participarea Regatului Hașemit al Iordaniei la Parteneriatul în domeniul cercetării și inovării în zona mediteraneeană (PRIMA)

               Uniunea Europeană (denumită în continuare „Uniunea”),

               pe de o parte,

               și

               Regatul Hașemit al Iordaniei (denumit în continuare „Iordania”),

               pe de altă parte,

               (denumite în continuare „părțile”)

               întrucât Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte, care a intrat în vigoare la 1 mai 2002, prevede cooperarea științifică și tehnologică;

               întrucât Acordul dintre Comunitatea Europeană și Regatul Hașemit al Iordaniei de cooperare științifică și tehnologică, care a intrat în vigoare la 29 martie 2011, stabilește un cadru oficial de cooperare a părților în domeniul cercetării științifice și tehnologice;

               întrucât Decizia (UE) 2017/1324 a Parlamentului European și a Consiliului privind participarea Uniunii în cadrul Parteneriatul în domeniul cercetării și inovării în zona mediteraneeană (PRIMA),derulat în comun de mai multe state membre reglementează termenele și condițiile privind participarea statelor membre ale UE și a țărilor asociate la Orizont 2020, care sunt state participante la inițiativă, în special obligațiile lor financiare și participarea în structurile de conducere ale inițiativei;

               întrucât în conformitate cu dispozițiile Deciziei (UE) 2017/1324, Iordania urmează să devină un stat participant la PRIMA sub rezerva încheierii unui acord internațional de cooperare științifică și tehnologică cu Uniunea care să stabilească termenele și condițiile privind participarea Iordaniei la PRIMA;

               întrucât Iordania și-a exprimat dorința de a se alătura PRIMA în calitate de stat participant și pe picior de egalitate cu statele membre ale UE și cu țările asociate la Orizont 2020 care participă la PRIMA;

               întrucât este necesar un acord internațional între Uniune și Iordania pentru a reglementa drepturile și obligațiile Iordaniei în calitate de stat participant la PRIMA;

               CONVIN DUPĂ CUM URMEAZĂ:

               Articolul 1

               Obiectiv

               Obiectivul prezentului acord este de a stabili termenele și condițiile privind participarea Iordaniei la Parteneriatul în domeniul cercetării și inovării în zona mediteraneeană (PRIMA).

               Articolul 2

               Termenele și condițiile privind participarea Iordaniei la PRIMA

               Termenele și condițiile privind participarea Iordaniei la PRIMA sunt cele stabilite în Decizia (UE) 2017/1324 a Parlamentului European și a Consiliului privind participarea Uniunii la Parteneriatul în domeniul cercetării și inovării în zona mediteraneeană (PRIMA) derulat în comun de mai multe state membre. Părțile trebuie să respecte obligațiile stabilite prin decizia respectivă și să ia măsurile corespunzătoare, în special furnizând asistența necesară pentru a asigura aplicarea articolului 10 alineatul (2) și a articolului 11 alineatele (3) și (4). Modalitățile detaliate de asistență sunt convenite între părți, ele fiind esențiale pentru cooperarea părților în temeiul prezentului acord.

               Articolul 3

               Aplicare teritorială

               Prezentul acord se aplică, pe de o parte, teritoriilor în care se aplică Tratatul privind funcționarea Uniunii Europene și Tratatul privind Uniunea Europeană și, pe de altă parte, teritoriului Iordaniei.

               Articolul 4

               Intrare în vigoare și durată

               (1) Prezentul acord este aprobat de către părți în conformitate cu procedurile specifice acestora.

               (2) Prezentul acord intră în vigoare la data la care ambele părți și-au notificat reciproc, prin canale diplomatice, îndeplinirea procedurilor menționate la alineatul (1).

               (3) Prezentul acord rămâne în vigoare atât timp cât Decizia (UE) 2017/1324 este în vigoare, cu excepția cazului în care este denunțat de una dintre părți, în conformitate cu articolul 5.

               Articolul 5

               Denunțare

               (1) Oricare dintre părți poate denunța prezentul acord în orice moment printr-o notificare scrisă adresată celeilalte părți cu privire la intenția sa de a denunța prezentul acord.

               Denunțarea produce efecte la șase luni de la data la care notificarea scrisă este primită de către destinatar.

               (2) Proiectele și activitățile aflate în curs de desfășurare în momentul denunțării prezentului acord continuă până la finalizare, în condițiile prevăzute în prezentul acord.

               (3) Părțile soluționează de comun acord orice alte consecințe ale denunțării.

               Articolul 6

               Soluționarea litigiilor

               Procedura de soluționare a litigiilor prevăzută la articolul 97 din Acordul euro-mediteraneean de instituire a unei asocieri între Comunitățile Europene și statele membre ale acestora, pe de o parte, și Regatul Hașemit al Iordaniei, pe de altă parte se aplică în cazul tuturor litigiilor legate de aplicarea sau interpretarea prezentului acord.

               Prezentul acord este redactat în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă, suedeză și arabă, aceste texte fiind deopotrivă autentice.


               COMISIA EUROPEANĂ
            Bruxelles, 28.8.2017
            COM(2017) 455 final
            2017/0210(NLE)
            Propunere de
            DECIZIE A CONSILIULUI
            privind poziția care urmează să fie adoptată, în numele Uniunii Europene, cu privire la propunerile formulate de diferite părți la Convenția privind conservarea speciilor migratoare de animale sălbatice de modificare a anexelor la convenție, în cadrul celei de a douăsprezecea reuniuni a Conferinței părților

               EXPUNERE DE MOTIVE

               1.Obiectul propunerii

               Prezenta propunere se referă la o decizie de stabilire a poziției care urmează să fie adoptată în numele Uniunii în cadrul Conferinței părților la Convenția privind conservarea speciilor migratoare de animale sălbatice, în legătură cu adoptarea preconizată a unei decizii referitoare la modificări ale anexelor la convenție.

               2.Contextul propunerii

               2.1.Convenția privind conservarea speciilor migratoare de animale sălbatice

               Convenția privind conservarea speciilor migratoare de animale sălbatice (denumită în continuare „Acordul”) are drept obiectiv conservarea speciilor migratoare terestre, marine și aviare în întreaga arie de răspândire a acestora. Este vorba despre un tratat interguvernamental, încheiat sub egida Programului pentru mediu al Organizației Națiunilor Unite, care vizează conservarea florei și faunei sălbatice și a habitatelor la scară mondială. Acordul a intrat în vigoare la 1 noiembrie 1983. În prezent, există 124 de părți la Acord. Uniunea Europeană este parte la Acord de la 1 noiembrie 1983
                  1
               . Toate statele membre sunt părți la Acord.

               2.2.Conferința părților

               Conferința părților reprezintă organul principal de decizie al Acordului. Funcțiile sale sunt prevăzute la articolul VII din Acord, fiind abilitată inclusiv să evalueze starea de conservare a speciilor migratoare și, în consecință, să modifice anexele la Acord. Conferința se reunește o dată la trei ani. Deciziile adoptate la o reuniune a Conferinței părților necesită o majoritate de două treimi a părților prezente care votează, cu excepția cazurilor în care a fost prevăzut altfel în acest Acord.

               Mandatul pentru poziția Uniunii în ceea ce privește modificările anexelor este dat printr-o decizie a Consiliului, pe baza unei propuneri a Comisiei. Pozițiile comune ale UE privind alte proiecte de decizii și rezoluții sunt convenite în cadrul reuniunilor anterioare ale grupului de lucru competent din cadrul Consiliului sau în cadrul reuniunilor de coordonare ale UE de la fața locului.

               2.3.Actul avut în vedere de către Conferința părților

               În perioada 23-28 octombrie 2017, la cea de a douăsprezecea reuniune ce va avea loc la Manila, Filipine, Conferința părților va adopta o decizie privind modificările anexelor Acordului („actul avut în vedere”).

               În conformitate cu articolul XI din Acord, propunerile de modificare pot fi făcute de către oricare parte. O modificare adusă anexelor intră în vigoare pentru toate părțile la nouăzeci de zile de la reuniunea Conferinței părților în cadrul căreia este adoptată, mai puțin pentru părțile care își exprimă rezerva în acest sens.

               Actul avut în vedere are scopul de a modifica anexa I și anexa II la Acord, astfel cum se prevede la articolul XI din Acord. Modificările se adoptă cu o majoritate de două treimi din părțile prezente care votează.

               Actul avut în vedere va deveni obligatoriu pentru părți în conformitate cu articolul III din Acord, care prevede că anexa I cuprinde lista speciilor migratoare pe cale de dispariție și că părțile care sunt state din aria de răspândire a unei specii avute în vedere trebuie să depună eforturi pentru a lua măsuri de conservare și trebuie să interzică capturarea de animale aparținând acelei specii.

               Articolul IV din Acord prevede că anexa II cuprinde lista speciilor migratoare care au o stare de conservare nefavorabilă și pentru care este nevoie de acorduri internaționale pentru conservare și management, precum și cele care au o stare de conservare care ar beneficia considerabil de pe urma cooperării internaționale care ar putea fi realizată printr-un acord internațional. În cazul în care împrejurările impun acest lucru, o specie migratoare poate fi inclusă atât în anexa I, cât și în anexa II.

               3.Poziția care urmează să fie adoptată în numele Uniunii Europene

               A douăsprezecea reuniune a Conferinței părților la Acord va avea loc la Manila (Filipine) în perioada 23-28 octombrie 2017. În vederea acestei reuniuni, Uniunea a propus modificarea anexei II la Acord pentru a adăuga speciile de păsări Lanius excubitor excubitor și Lanius minor.

               Și alte părți la convenție au prezentat propuneri de modificare a anexelor I și II la convenție pentru speciile Pan paniscus, Pan troglodytes, Equus africanus, Equus ferus przewalskii, Lasiurus cinereus, Lasiurus borealis, Lasiurus blossevillii, Lasiurus ega, Panthera leo, Panthera pardus, Ursus arctos isabellinus, Pusa caspica, Gazella bennettii, Giraffa camelopardalis, Fregata andrewsi, Aquila nipalensis, Gyps bengalensis, Gyps indicus, Gyps tenuirostris, Sarcogyps calvus, Gyps africanus, Gyps coprotheres, Gyps rueppelli, Necrosyrtes monachus, Trigonoceps occipitalis, Torgos tracheliotos, Anous minutus worcesteri, Emberiza, sulphurata, Rhincodon typus, Squatina squatina, Rhinobatos rhinobatos, Carcharhinus obscurus, Prionace glauca și Rhynchobatus australiae.

               Uniunea trebuie să sprijine toate propunerile deoarece acestea sunt fundamentate științific și în conformitate cu angajamentul Uniunii în domeniul cooperării internaționale pentru protecția biodiversității. Acesta trebuie să includă promovarea examinării modalității optime de folosire a informațiilor științifice disponibile astfel încât să poată fi luate în considerare atât caracteristicile biologice, cât și punctele de referință biologică în domeniul pescuitului.

               Prin urmare, Consiliul trebuie să ia o decizie pentru a stabili poziția care urmează să fie adoptată în numele Uniunii, cu ocazia celei de a douăsprezecea reuniuni a Conferinței părților, cu privire la propunerile de modificare.

               Propunerile de modificare nu vor impune o schimbare în legislația în vigoare a Uniunii.

               4. Temeiul juridic

               4.1.Temeiul juridic procedural

               4.1.1.Principii

               Articolul 218 alineatul (9) din Tratatul privind funcționarea Uniunii Europene (TFUE) prevede adoptarea deciziilor de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .

               4.1.2.Aplicarea la cazul în discuție

               Conferința părților este un organism creat printr-un acord, și anume Convenția privind conservarea speciilor migratoare de animale sălbatice. A douăsprezecea reuniune a Conferinței părților la convenție va avea loc la Manila (Filipine) în perioada 23-28 octombrie 2017. În vederea acestei reuniuni, Uniunea a propus modificarea anexei II la convenție pentru a adăuga speciile de păsări Lanius excubitor excubitor și Lanius minor.

               Actul pe care Conferința părților este invitată să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul III din Convenția privind conservarea speciilor migratoare de animale sălbatice. Actul avut în vedere nu completează și nu modifică cadrul instituțional al acordului.

               Temeiul juridic procedural al deciziei propuse este, prin urmare, articolul 218 alineatul (9) din TFUE.

               4.2.Temeiul juridic material

               4.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               4.2.2.Aplicarea la cazul în discuție

               Obiectivul principal și conținutul actului avut în vedere se referă la mediu.

               Temeiul juridic material al deciziei propuse este, prin urmare, articolul 192 alineatul (1).

               4.3.Concluzie

               Temeiul juridic al deciziei propuse trebuie să fie articolul 192 alineatul (1) coroborat cu articolul 218 alineatul (9) din TFUE.

               2017/0210 (NLE)

               Propunere de

               DECIZIE A CONSILIULUI

               privind poziția care urmează să fie adoptată, în numele Uniunii Europene, cu privire la propunerile formulate de diferite părți la Convenția privind conservarea speciilor migratoare de animale sălbatice de modificare a anexelor la convenție, în cadrul celei de a douăsprezecea reuniuni a Conferinței părților

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 192 alineatul (1), coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Convenția privind conservarea speciilor migratoare de animale sălbatice (denumită în continuare „Acordul”) a fost încheiată de către Uniune prin Decizia 82/461/CEE a Consiliului din 24 iunie 1982
                  3
                și a intrat în vigoare la 1 noiembrie 1983.

               (2)În conformitate cu articolul XI din Acord, Conferința părților poate adopta o decizie de modificare a anexelor la Acord.

               (3)În cadrul celei de a douăsprezecea reuniuni, ce va avea loc în perioada 23-28 octombrie 2017, Conferința părților va adopta o decizie privind modificarea anexei I și a anexei II la Acord.

               (4)Este necesar să se stabilească poziția care urmează să fie adoptată în numele Uniunii în cadrul Conferinței părților, întrucât decizia va avea caracter obligatoriu pentru Uniune.

               (5)Uniunea trebuie să sprijine toate propunerile, deoarece se bazează pe date științifice, sunt conforme cu angajamentul Uniunii în ceea ce privește cooperarea internațională pentru protejarea biodiversității, în conformitate cu articolul 5 din Convenția ONU privind diversitatea biologică și cu deciziile luate în cadrul Conferinței părților în temeiul acestei convenții, în special cu obiectivul global convenit cu ocazia celei de a zecea reuniuni: „Până în 2020, dispariția speciilor amenințate cunoscute să fie împiedicată, iar stadiul lor de conservare, în special al speciilor cu declinul cel mai accentuat, să fie îmbunătățit și menținut” și nu vor impune o schimbare în legislația în vigoare a Uniunii.

               (6)Mamiferele Pan paniscus, Equus africanus, Equus ferus przewalski, Ursus arctos isabellinus și Pusa caspica nu trăiesc în UE. Prin urmare, adăugarea acestor specii în anexa I la convenție nu ar impune nicio schimbare în legislația Uniunii.

               (7)Mamiferele Pan troglodytes, Equus africanus, Lasiurus cinereus, Lasiurus borealis, Lasiurus blossevillii, Lasiurus ega, Panthera leo, Panthera pardus, Gazella bennettii și Giraffa camelopardalis nu trăiesc în UE. Prin urmare, adăugarea acestor specii în anexa II nu ar impune nicio schimbare în legislația Uniunii.

               (8)Păsările Fregata andrewsi, Gyps bengalensis, Gyps indicus, Gyps tenuirostris, Sacrogyps calvus, Gyps coprotheres, Necrosyrtes monachus, Trigonoceps occipitalis, Anous minutus worcesteri și Emberiza sulphurata nu trăiesc în UE, cu excepția teritoriilor de peste mări, care nu intră în domeniul de aplicare al Directivei 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice. Prin urmare, adăugarea acestor specii în anexele I și II la convenție nu ar impune nicio schimbare în legislația Uniunii.

               (9)Păsările Aquila nipalensis, Gyps africanus, Gyps rueppelli și Torgos tracheliotos sunt reglementate de Directiva 2009/147/CE a Parlamentului European și a Consiliului din 30 noiembrie 2009 privind conservarea păsărilor sălbatice
                  4
               . Prin urmare, adăugarea acestor specii în anexa I și anexa II la convenție nu ar impune nicio schimbare în legislația UE.

               (10)Speciile de pești Rhincodon typus, Squatina squatina, Rhinobatos rhinobatos, Carcharinus obscurus, Prionace glauca și Rhynchobatus australiae intră sub incidența politicii comune în domeniul pescuitului, care oferă UE instrumentele adecvate pentru a contribui la gestionarea protecției acestora.

               (11)În plus, pescuitul și păstrarea speciilor Squatina squatina și Rhinobatos rhinobatos sunt interzise în temeiul Regulamentului 2017/127 al Consiliului
                  5
                și populațiile mediteraneene ale acestora sunt strict protejate (interdicție) de către CGPM
                  6
               .

               (12)În plus, specia Rhincodon typus este inclusă în lista din anexa II la Convenția privind comerțul internațional cu specii ale faunei și florei sălbatice pe cale de dispariție (CITES) și anexa B la Regulamentul privind comerțul cu specii ale faunei și florei sălbatice
                  7
                și este reglementată în prezent de Comisia Tonului din Oceanul Indian (IOTC), de Comisia pentru pescuitul în Oceanul Pacific de Vest și Central (WCPFC) și de Comisia interamericană pentru tonul tropical (CITT).

               (13)Uniunea trebuie să depună eforturi pentru a examina modul în care să utilizeze în mod optim toate informațiile științifice disponibile și relevante și pentru a îmbunătăți cadrul de cooperare între instrumente multilaterale și regionale relevante prin promovarea coerenței și a complementarității.

               (14)În acest sens, luând, de asemenea, act de importanța obiectivelor privind guvernanța oceanelor în conformitate cu comunicarea comună privind guvernanța internațională a oceanelor
                  8
               .

               (15)În măsura în care Convenția privind conservarea speciilor migratoare de animale sălbatice intră în competența Uniunii și a statelor membre, Comisia și statele membre trebuie să coopereze îndeaproape în vederea adoptării modificărilor aduse anexelor la convenție, pentru a asigura o reprezentare unitară a Uniunii la nivel internațional.

               (16)În cadrul Conferinței părților, Uniunea urmează să fie reprezentată de către Comisie în conformitate cu articolul 17 alineatul (1) din TUE. Statele membre trebuie să sprijine poziția Uniunii în conformitate cu articolul 4 alineatul (3) din TUE,

               ADOPTĂ PREZENTA DECIZIE:

               Articolul 1

               Poziția care urmează să fie adoptată, în numele Uniunii, în cadrul celei de a douăsprezecea reuniuni a Conferinței părților este următoarea:

               (1)să susțină adăugarea în anexa I a următoarelor specii:

               (a)Pan paniscus

               (b)Equus africanus

               (c)Equus ferus przewalski

               (d)Ursus arctos isabellinus

               (e)Pusa caspica

               (f)Fregata andrewsi

               (g)Aquila nipalensis

               (h)Gyps bengalensis

               (i)Gyps indicus

               (j)Gyps tenuirostris

               (k)Sacrogyps calvus

               (l)Gyps africanus

               (m)Gyps coprotheres

               (n)Gyps rueppelli

               (o)Necrosyrtes monachus

               (p)Trigonoceps occipitalis

               (q)Torgos tracheliotos

               (r)Anous minutus worcesteri

               (s)Emberiza sulphurata

               (t)Rhincodon typus

               (u)Squatina squatina

               (v)Rhinobatos rhinobatos

               (2)să susțină adăugarea în anexa II a următoarelor specii:

               (a)Pan troglodytes

               (b)Equus africanus

               (c)Lasiurus cinereus

               (d)Lasiurus borealis

               (e)Lasiurus blossevillii

               (f)Lasiurus ega

               (g)Panthera leo

               (h)Panthera pardus

               (i)Gazella bennettii

               (j)Giraffa camelopardalis

               (k)Aquila nipalensis

               (l)Gyps bengalensis

               (m)Gyps indicus

               (n)Gyps tenuirostris

               (o)Sacrogyps calvus

               (p)Gyps africanus

               (q)Gyps coprotheres

               (r)Gyps rueppelli

               (s)Necrosyrtes monachus

               (t)Trigonoceps occipitalis

               (u)Torgos tracheliotos

               (v)Anous minutus worcesteri

               (w)Emberiza sulphurata

               (x)Lanius excubitor excubitor

               (y)Lanius minor

               (``)Rhincodon typus

               (aa)Squatina squatina

               (bb)Rhinobatos rhinobatos

               (cc)Carcharinus obscurus

               (dd)Prionace glauca

               (ee)Rhynchobatus australiae

               Articolul 2

               Prezenta decizie se adresează Comisiei și statelor membre.

               Adoptată la Bruxelles,

                     Pentru Consiliu

                     Președintele

                     (1)
                  Decizia 82/461/CEE a Consiliului din 24 iunie 1982 privind încheierea Convenției privind conservarea speciilor migratoare de animale sălbatice, JO L 210, 24.6.1982, p. 10.

                     (2)
                  Cauza C-399/12, Germania/Consiliul (OIV), ECLI:EU:C:2014:2258, punctele 61-64.

                     (3)
                  JO L 210, 19.7.1982, p. 10.

                     (4)
                  JO L20, 26.1.2010, p. 7.

                     (5)
                  Regulamentul (UE) 2017/127 al Consiliului din 20 ianuarie 2017 de stabilire, pentru anul 2017, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia.

                     (6)
                  Recomandarea CGPM/36/2012/3 a Comisiei Generale pentru Pescuit în Marea Mediterană privind măsurile de gestionare a pescuitului pentru conservarea rechinilor și a pisicilor de mare în zona CGPM.

                     (7)
                  Regulamentul (UE) nr. 1320/2014 al Comisiei din 1 decembrie 2014 de modificare a Regulamentului (CE) nr. 338/97 al Consiliului privind protecția speciilor faunei și florei sălbatice prin controlul comerțului cu acestea UE, JO L 361, 17.12.2014, p. 1.

                     (8)
                  Comunicare comună: Guvernanța internațională a oceanelor: o agendă pentru viitorul oceanelor noastre (JOIN(2016) 49).


               COMISIA EUROPEANĂ
            Bruxelles, 19.7.2017
            COM(2017) 382 final
            2017/0160(NLE)
            Propunere de
            DECIZIE A CONSILIULUI
            de stabilire a poziției Uniunii Europene în vederea adoptării unei decizii a Comitetului APE instituit prin Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, privind aderarea Republicii Croația la Uniunea Europeană și modificarea listei țărilor și teritoriilor asociate cu Uniunea Europeană

               EXPUNERE DE MOTIVE

               1.CONTEXTUL PROPUNERII

               •Motivele și obiectivele propunerii

                  Propunerea atașată constituie instrumentul juridic pentru stabilirea poziției Uniunii care urmează să fie adoptată în numele acesteia în cadrul unui organism instituit printr-un acord între Uniune și țări terțe. Mai exact, propunerea vizează punerea în aplicare a Acordului interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte (denumit în continuare „acordul”), în ceea ce privește adoptarea unei decizii a Comitetului APE instituit prin acord; decizia Comitetului APE este anexată la decizia Consiliului.

                  Acordul a fost semnat la 29 august 2009 și se aplică, în mod provizoriu, de la 14 mai 2012.

                  Acordul se aplică, pe de o parte, teritoriilor în care se aplică Tratatul privind funcționarea Uniunii Europene, în condițiile prevăzute de tratatul respectiv, și, pe de altă parte, teritoriilor statelor semnatare din Africa de Est și de Sud (Madagascar, Mauritius, Seychelles și Zimbabwe).

                  Articolul 67 din acord prevede că Comitetul APE poate hotărî cu privire la orice măsuri tranzitorii sau de modificare care ar putea fi necesare cu privire la aderarea unor noi state membre la Uniunea Europeană. Republica Croația a aderat la Uniunea Europeană la 1 iulie 2013 și a depus actul de aderare la acord la 22 martie 2017.

                  Anexa IX la Protocolul 1 la acord enumeră țările și teritoriile de peste mări în sensul protocolului respectiv fără a aduce atingere statutului acestor țări și teritorii sau evoluției viitoare a statutului lor. În temeiul articolului 70 din acord, anexele și protocoalele la acord fac parte integrantă din acesta și pot face obiectul revizuirii și/sau al modificării de către Comitetul APE.

                  Saint Barthélemy (FR) a devenit teritoriu de peste mări asociat cu Uniunea Europeană la 1 ianuarie 2012. Mayotte (FR) a devenit regiune ultraperiferică a Uniunii Europene la 1 ianuarie 2014. La aceeași dată, a intrat în vigoare Decizia 2013/755/UE a Consiliului privind asocierea țărilor și teritoriilor de peste mări la Uniunea Europeană, care se aplică tuturor țărilor și teritoriilor de peste mări enumerate în anexa II la TFUE. Lista țărilor și teritoriilor de peste mări din anexa IX la Protocolul 1 la acord ar trebui, prin urmare, să fie actualizată.

                  Uniunea Europeană ar trebui să stabilească poziția care urmează să fie luată în ceea ce privește adoptarea unei decizii a Comitetului APE referitoare la aderarea Republicii Croația la Uniunea Europeană și la modificarea listei țărilor și teritoriilor de peste mări asociate cu Uniunea Europeană.

                  Prezenta decizie a Consiliului include în anexă un proiect de decizie care ar urma să fie adoptată de Comitetul APE.

               •Coerența cu dispozițiile existente în domeniul de politică vizat

                  Prezenta propunere pune în aplicare politica comercială comună a Uniunii privind țările terțe partenere, pe baza dispozițiilor din acordul menționat anterior. Modificările propuse la acord sunt compatibile cu TFUE și cu acordul.

               •Coerența cu alte politici ale Uniunii

                  Modificările propuse la acord sunt compatibile cu alte politici ale Uniunii.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

                  Temeiul juridic al prezentei decizii a Consiliului este TFUE, în special articolul 207, coroborat cu articolul 218 alineatul (9).

               •Subsidiaritatea (în cazul competențelor neexclusive)

                  Conform articolului 3 din TFUE, politica comercială comună este definită ca fiind o competență exclusivă a Uniunii. În consecință, principiul subsidiarității nu se aplică.

               •Proporționalitatea

                  Prezenta propunere este necesară pentru a pune în aplicare angajamentele internaționale ale Uniunii stabilite în acord.

               •Alegerea instrumentului

                  Prezenta propunere este conformă cu articolul 218 alineatul (9) din TFUE, care prevede adoptarea de către Consiliu a deciziilor privind acordurile internaționale. Nu există un alt instrument juridic care ar putea fi folosit în scopul realizării obiectivului exprimat în prezenta propunere.

               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRII IMPACTULUI

               •Evaluările ex post/verificările adecvării legislației existente

                  Nu se aplică.

               •Consultarea părților interesate

                  Nu se aplică.

               •Obținerea și utilizarea expertizei

                  Nu se aplică.

               •Evaluarea impactului

                  Nu se aplică.

               •Adecvarea și simplificarea reglementărilor

                  Propunerea nu face obiectul procedurilor REFIT, nu implică niciun cost pentru IMM-uri și nu ridică nicio problemă din punctul de vedere al mediului digital.

               •Drepturile fundamentale

                  Propunerea nu are consecințe asupra protecției drepturilor fundamentale în Uniune.

               4.IMPLICAȚIILE BUGETARE

                  Prezenta propunere nu are implicații bugetare.

               5.ALTE ELEMENTE

               •Planurile de implementare și mecanismele de monitorizare, evaluare și raportare

                  Nu se aplică.

               •Documente explicative (pentru directive)

                  Nu se aplică.

               •Explicații detaliate referitoare la prevederile specifice ale propunerii

                  Prezenta propunere urmărește să adopte o poziție a Uniunii în ceea ce privește o decizie care urmează să fie luată de organismul instituțional comun din respectivul acord, și anume Comitetul APE. Clauza de aderare de la articolul 66 din acord prevede „aderarea automată” a Croației la acord prin depunerea unui act de aderare la Secretariatul General al Consiliului UE. Pentru modificările ulterioare necesare ca urmare a aderării, clauza de aderare prevede adoptarea unei decizii de către Comitetul APE.

                  În ceea ce privește modificarea listei țărilor și teritoriilor de peste mări, articolul 70 din acord prevede că anexele și protocoalele la acord fac parte integrantă din acesta și pot face obiectul revizuirii și/sau al modificării de către Comitetul APE.

               2017/0160 (NLE)

               Propunere de

               DECIZIE A CONSILIULUI

               de stabilire a poziției Uniunii Europene în vederea adoptării unei decizii a Comitetului APE instituit prin Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, privind aderarea Republicii Croația la Uniunea Europeană și modificarea listei țărilor și teritoriilor asociate cu Uniunea Europeană

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 207 și articolul 218 alineatul (9),

               având în vedere Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte
                  1
               ,

               având în vedere propunerea Comisiei Europene,

               întrucât:

               (1)Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte (denumit în continuare „acordul”) se aplică cu titlu provizoriu din data de 14 mai 2012.

               (2)Tratatul privind aderarea Republicii Croația la Uniunea Europeană a fost semnat la 9 decembrie 2011 și a intrat în vigoare la 1 iulie 2013.

               (3)Republica Croația a aderat la acord la 22 martie 2017 prin depunerea actului de aderare.

               (4)În temeiul articolului 67 din acord, Comitetul acordului de parteneriat economic (Comitetul APE) poate hotărî cu privire la orice măsuri de modificare care ar putea fi necesare în legătură cu aderarea unor noi state membre la Uniunea Europeană.

               (5)În temeiul articolului 70 din acord, anexele și protocoalele la acord fac parte integrantă din acesta și pot face obiectul revizuirii și/sau al modificării de către Comitetul APE.

               (6)În urma schimbării statutului insulelor Mayotte
                  2
                și Saint-Barthélemy
                  3
                și în urma intrării în vigoare a Deciziei 2013/755/UE a Consiliului privind asocierea țărilor și teritoriilor de peste mări la Uniunea Europeană
                  4
               , lista țărilor și teritoriilor de peste mări din anexa IX la Protocolul I la acord ar trebui actualizată.

               (7)Este necesar să se stabilească poziția Uniunii în ceea ce privește adoptarea unei decizii a Comitetului APE referitoare la aderarea Republicii Croația la Uniunea Europeană și la modificarea statutului unor țări și teritorii asociate cu Uniunea Europeană,

               ADOPTĂ PREZENTA DECIZIE:

               Articolul 1

               Poziția Uniunii Europene în ceea ce privește adoptarea unei decizii a Comitetului APE instituit prin Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, privind aderarea Republicii Croația la Uniunea Europeană și modificarea listei țărilor și teritoriilor asociate cu Uniunea se bazează pe proiectul de decizie a Comitetului APE anexat la prezenta decizie.

               Reprezentantul Uniunii din cadrul Comitetului APE poate accepta modificări minore ale proiectului de decizie, fără a mai fi necesară o nouă decizie a Consiliului.

               Articolul 2

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  JO L 111, 24.4.2012, p. 2.

                     (2)
                  Decizia 2012/419/UE a Consiliului European din 11 iulie 2012 de modificare a statutului Mayotte în raport cu Uniunea Europeană (JO L 204, 31.7.2012, p. 131).

                     (3)
                  Decizia 2010/718/UE a Consiliului European din 29 octombrie 2010 de modificare a statutului în raport cu Uniunea Europeană al Insulei Saint-Barthélemy (JO L 325, 9.12.2010, p. 4).

                     (4)
                  Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”) (JO L 344, 19.12.2013, p. 1).

    ---documentbreak---

               COMISIA EUROPEANĂ
            Bruxelles, 19.7.2017
            COM(2017) 382 final
            ANEXĂ
            la
            Decizia Consiliului
            de stabilire a poziției Uniunii Europene în vederea adoptării unei decizii a Comitetului APE instituit prin Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, privind aderarea Republicii Croația la Uniunea Europeană și modificarea listei țărilor și teritoriilor asociate cu Uniunea Europeană

               ANEXĂ

               PROIECT

               DE DECIZIE …/2017

               A COMITETULUI APE

               instituit prin Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte, privind aderarea Republicii Croația la Uniunea Europeană și modificarea listei țărilor și teritoriilor asociate cu Uniunea Europeană

               COMITETUL APE,

               Având în vedere Acordul interimar de instituire a unui cadru pentru un acord de parteneriat economic între state din Africa de Est și de Sud, pe de o parte, și Comunitatea Europeană și statele sale membre, pe de altă parte (denumit în continuare „acordul”), semnat la Grand Baie la 29 august 2009 și aplicat cu titlu provizoriu începând cu data de 14 mai 2012, în special articolele 63, 67 și 70
                  1
               ,

               Având în vedere Tratatul privind aderarea Republicii Croația la Uniunea Europeană și Actul de aderare la acord depus de către Republica Croația la 22 martie 2017,

               întrucât:

               (1)Acordul se aplică, pe de o parte, teritoriilor în care se aplică Tratatul privind funcționarea Uniunii Europene, în condițiile prevăzute de tratatul respectiv, și, pe de altă parte, teritoriilor statelor semnatare din Africa de Est și de Sud („statele AES”).

               (2)În temeiul articolului 67 alineatul (3) din acord, Comitetul APE poate hotărî cu privire la orice măsuri de modificare care ar putea fi necesare în urma aderării unor noi state membre la Uniunea Europeană.

               (3)În temeiul articolului 70 din acord, anexele și protocoalele la acord fac parte integrantă din acesta și pot face obiectul revizuirii și/sau al modificării de către Comitetul APE.

               (4)În urma schimbării statutului insulelor Mayotte
                  2
                și Saint-Barthélemy
                  3
                și a intrării în vigoare a Deciziei 2013/755/UE a Consiliului privind asocierea țărilor și teritoriilor de peste mări la Uniunea Europeană
                  4
               , lista țărilor și teritoriilor de peste mări din anexa IX la Protocolul 1 la acord ar trebui actualizată,

               ADOPTĂ PREZENTA DECIZIE:

               Articolul 1

               Republica Croația, ca parte la acord, adoptă și ia act de textele acordului, precum și de anexele, protocoalele și declarațiile anexate acestuia, în același mod ca și celelalte state membre ale Uniunii.

               Articolul 2

               Acordul se modifică după cum urmează:

               (1) Articolul 69 se înlocuiește cu următorul text:

               „Articolul 69

               Texte autentice

               Prezentul acord se întocmește în dublu exemplar în limbile bulgară, cehă, croată, daneză, greacă, engleză, estonă, finlandeză, franceză, germană, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind autentic în egală măsură.”

               (2) Anexa IV la Protocolul 1 se înlocuiește cu următorul text:

               „ANEXA IV la Protocolul 1

               Declarația pe factură

               Declarația pe factură, al cărei text figurează mai jos, trebuie să fie elaborată în conformitate cu notele de subsol. Cu toate acestea, nu este necesar ca aceste note să fie reproduse.

               Versiunea bulgară

               Износителят на продуктите, обхванати от този документ (митническо разрешение № … (1)) декларира, че освен кьдето е отбелязано друго, тези продукти са с … преференциален произход (2).

               Versiunea spaniolă

               El exportador de los productos incluidos en el presente documento (autorización aduanera n o … (1)) declara que, salvoindicación en sentido contrario, estos productos gozan de un origen preferencial … (2).

               Versiunea croată

               Izvoznik proizvoda obuhvaćenih ovom ispravom (carinsko ovlaštenje br … (1)) izjavljuje da su, osim ako je drukčije izričito navedeno, ovi proizvodi … (2) preferencijalnog podrijetla.

               Versiunea cehă

               Vývozce výrobků uvedených v tomto dokumentu (číslo povolení … (1)) prohlašuje, že kromě zřetelně označených, mají tyto výrobky preferenční původ v … (2).

               Versiunea daneză

               Eksportøren af varer, der er omfattet af nærværende dokument, (toldmyndighedernes tilladelse nr. … (1)), erklærer, at varerne, medmindre andet tydeligt er angivet, har præferenceoprindelse i … (2).

               Versiunea germană

               Der Ausführer (Ermächtigter Ausführer; Bewilligungs-Nr. … (1)) der Waren, auf die sich dieses Handelspapier bezieht, erklärt, dass diese Waren, soweit nicht anderes angegeben, präferenzbegünstigte … (2) Ursprungswaren sind.

               Versiunea estonă

               Käesoleva dokumendiga hõlmatud toodete eksportija (tolli kinnitus nr. … (1)) deklareerib, et need tooted on … (2) sooduspäritoluga, välja arvatud juhul, kui on selgelt näidatud teisiti.

               Versiunea greacă

               Ο εξαγωγέας των προϊόντων που καλύπτονται από το παρόν έγγραφο (άδεια τελωνείου υπ'αριθ. … (1)) δηλώνει ότι, εκτός εάν δηλώνεται σαφώς άλλως, τα προϊόντα αυτά είναι προτιμησιακής καταγωγής … (2).

               Versiunea engleză

               The exporter of the products covered by this document (customs authorisation No … (1)) declares that, except where otherwise clearly indicated, these products are of … (2) preferential origin.

               Versiunea franceză

               L'exportateur des produits couverts par le présent document (autorisation douanière n o … (1)) déclare que, sauf indication claire du contraire, ces produits ont l'origine préférentielle … (2).

               Versiunea italiană

               L'esportatore delle merci contemplate nel presente documento (autorizzazione doganale n. … (1)) dichiara che, salvo indicazione contraria, le merci sono di origine preferenziale … (2).

               Versiunea letonă

               To produktu eksportētājs, kuri ietverti šajā dokumentā (muitas atļauja Nr. … (1)), deklarē, ka, izņemot tur, kur ir citādi skaidri noteikts, šiem produktiem ir preferenciāla izcelsme … (2).

               Versiunea lituaniană

               Šiame dokumente išvardytų prekių eksportuotojas (muitinės liudijimo Nr … (1)) deklaruoja, kad, jeigu kitaip nenurodyta, tai yra … (2) preferencinės kilmės prekės.

               Versiunea maghiară

               A jelen okmányban szereplő áruk exportőre (vámfelhatalmazási szám: … (1)) kijelentem, hogy eltérő egyértelmű jelzés hiányában az áruk preferenciális … (2) származásúak.

               Versiunea malteză

               L-esportatur tal-prodotti koperti b’dan id-dokument (awtorizzazzjoni tad-dwana nru. … (1)) jiddikjara li, ħlief fejn indikat b’mod ċar li mhux hekk, dawn il-prodotti huma ta’ oriġini preferenzjali … (2).

               Versiunea neerlandeză

               De exporteur van de goederen waarop dit document van toepassing is (douanevergunning nr. … (1)), verklaart dat, behoudens uitdrukkelijke andersluidende vermelding, deze goederen van preferentiële … oorsprong zijn (2).

               Versiunea polonă

               Eksporter produktów objętych tym dokumentem (upoważnienie władz celnych nr … (1)) deklaruje, że z wyjątkiem gdzie jest to wyraźnie określone, produkty te mają … (2) preferencyjne pochodzenie.

               Versiunea portugheză

               O abaixo-assinado, exportador dos produtos abrangidos pelo presente documento (autorização aduaneira n o . … (1)), declara que, salvo indicação expressa em contrário, estes produtos são de origem preferencial … (2).

               Versiunea română

               Exportatorul produselor ce fac obiectul acestui document (autorizația vamală nr. … (1)) declară că, exceptând cazul în care în mod expres este indicat altfel, aceste produse sunt de origine preferențială … (2).

               Versiunea slovenă

               Izvoznik blaga, zajetega s tem dokumentom (pooblastilo carinskih organov št … (1)) izjavlja, da, razen če ni drugače jasno navedeno, ima to blago preferencialno … (2) poreklo.

               Versiunea slovacă

               Vývozca výrobkov uvedených v tomto dokumente (číslo povolenia … (1)) vyhlasuje, že okrem zreteľne označených, majú tieto výrobky preferenčný pôvod v … (2).

               Versiunea finlandeză

               Tässä asiakirjassa mainittujen tuotteiden viejä (tullin lupa n:o … (1)) ilmoittaa, että nämä tuotteet ovat, ellei toisin ole selvästi merkitty, etuuskohteluun oikeutettuja … alkuperätuotteita (2).

               Versiunea suedeză

               Exportören av de varor som omfattas av detta dokument (tullmyndighetens tillstånd nr. … (1)) försäkrar att dessa varor, om inte annat tydligt markerats, har förmånsberättigande … ursprung (2).

                        .................................................................................. (3)

                        (Locul și data)

                        .................................................................................. (4)

                        (Semnătura exportatorului; suplimentar se scrie

                        în mod lizibil numele persoanei care semnează declarația)

               _________________

               Note

               (1) În cazul în care declarația pe factură este făcută de un exportator autorizat în sensul articolului 22 din protocol, numărul autorizației exportatorului autorizat trebuie menționat în acest spațiu. Atunci când declarația de pe factură nu este întocmită de un exportator autorizat, se omit cuvintele din paranteză sau spațiul nu se completează.

               (2) Se indică originea produselor. Atunci când declarația pe factură se referă în întregime sau parțial la produse originare din Ceuta și Melilla, în sensul articolului 40 din protocol, exportatorul trebuie să le indice clar în documentul pe care este făcută declarația, prin introducerea simbolului «CM».

               (3) Aceste indicații pot fi omise dacă informațiile există în documentul propriu-zis.

               (4) A se vedea articolul 21 alineatul (5) din protocol. În cazurile în care exportatorul nu este obligat să semneze, această excepție se referă și la înscrierea numelui celui care trebuie să semneze.”

               Articolul 3

               Uniunea Europeană comunică statelor AES versiunea în limba croată a acordului.

               Articolul 4

               (1)Dispozițiile acordului se aplică mărfurilor exportate fie dintr-unul din statele AES către Republica Croația, fie din Republica Croația către unul din statele AES, care respectă dispozițiile protocolului 1 la acord și care, la 1 iulie 2013, erau fie în tranzit sau depozitate temporar într-un antrepozit vamal, fie într-o zonă liberă dintr-unul din statele AES sau din Croația.

               (2)Tratamentul preferențial se acordă în cazurile menționate la alineatul (1), cu condiția transmiterii către autoritățile vamale ale țării importatore, în termen de patru luni de la data intrării în vigoare a prezentei decizii, a unei dovezi de origine eliberate retroactiv de autoritățile vamale ale țării exportatoare.

               Articolul 5

               Statele AES se angajează să nu prezinte revendicări, solicitări sau sesizări, să nu modifice și să nu retragă nicio concesie acordată în temeiul articolelor XXIV.6 și XXVIII din GATT 1994 sau al articolului XXI din GATS în legătură cu aderarea Republicii Croația la Uniunea Europeană.

               Articolul 6

               Anexa IX la Protocolul 1 la acord se înlocuiește cu următorul text:

               „ANEXA IX la Protocolul 1

               Țări și teritorii de peste mări

               În sensul prezentului protocol, „țări și teritorii de peste mări” înseamnă următoarele țări și teritorii menționate în partea a patra din Tratatul de instituire a Comunității Europene:

               (Această listă nu aduce atingere statutului acestor țări și teritorii, nici evoluției statutului lor.)

               (1)Țări și teritorii de peste mări ale Regatului Danemarcei:

               –Groenlanda.

               (2)Țări și teritorii de peste mări ale Republicii Franceze:

               –Noua Caledonie și teritoriile dependente,

               –Polinezia Franceză,

               –Saint-Pierre și Miquelon,

               –Saint Barthélemy,

               –Teritoriile Australe și Antarctice Franceze,

               –Wallis și Futuna.

               (3)Țări și teritorii de peste mări ale Regatului Țărilor de Jos:

               –Aruba,

               –Bonaire,

               –Curaçao,

               –Saba,

               –Sint Eustatius,

               –Sint Maarten.

               (4)Țări și teritorii de peste mări ale Regatului Unit al Marii Britanii și Irlandei de Nord:

               –Anguilla,

               –Bermuda,

               –Insulele Cayman,

               –Insulele Falkland,

               –Georgia de Sud și Insulele Sandwich de Sud

               –Montserrat,

               –Pitcairn,

               –Sfânta Elena, Ascension și Tristan da Cunha,

               –Teritoriul Antarcticii britanice,

               –Teritoriul Britanic din Oceanul Indian,

               –Insulele Turks și Caicos,

               –Insulele Virgine Britanice.”.

               Articolul 7

               Prezenta decizie intră în vigoare la [data].

               Cu toate acestea, articolele 3 și 4 se aplică de la 1 iulie 2013.

                     (1)
                  JO L 111, 24.4.2012, p. 2.

                     (2)
                  Decizia 2012/419/UE a Consiliului European din 11 iulie 2012 de modificare a statutului Mayotte în raport cu Uniunea Europeană (JO L 204, 31.7.2012, p. 131).

                     (3)
                  Decizia 2010/718/UE a Consiliului European din 29 octombrie 2010 de modificare a statutului în raport cu Uniunea Europeană al Insulei Saint-Barthélemy (JO L 325, 9.12.2010, p. 4).

                     (4)
                  Decizia 2013/755/UE a Consiliului din 25 noiembrie 2013 privind asocierea țărilor și teritoriilor de peste mări la Uniunea Europeană („Decizia de asociere peste mări”) (JO L 344, 19.12.2013, p. 1).


               COMISIA EUROPEANĂ
            Bruxelles, 27.7.2017
            COM(2017) 393 final
            2017/0174(NLE)
            Propunere de
            DECIZIE A CONSILIULUI
            privind semnarea Acordului dintre Uniunea Europeană și Antigua și Barbuda de modificare a Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere

               EXPUNERE DE MOTIVE

               1.CONTEXTUL PROPUNERII

               Regulamentul (UE) nr. 610/2013 din 26 iunie 2013
                  1
                (denumit în continuare „modificarea Codului frontierelor Schengen”) a modificat Convenția de punere în aplicare a acordului Schengen (CAAS)
                  2
               , Regulamentul (CE) nr. 562/2006
                  3
                [Codul frontierelor Schengen (SBC)] și Regulamentul (CE) nr. 810/2009
                  4
                (Codul de vize) și – printre altele – a redefinit conceptul de scurtă ședere pentru resortisanții țărilor terțe în spațiul Schengen. Începând din 18 octombrie 2013, durata maximă de ședere autorizată pentru resortisanții țărilor terțe – indiferent dacă trebuie să dețină viză sau dacă sunt scutiți de aceasta – care intenționează să călătorească în spațiul Schengen pentru o ședere de scurtă durată este definită ca fiind o perioadă de „90 de zile în cursul oricărei perioade de 180 de zile”. Spre deosebire de definiția în vigoare până la 18 octombrie 2013 („trei luni, în cadrul unei perioade de șase luni, calculată de la data primei intrări”), noul concept este mai precis, dat fiind că stabilește durata în zile, iar nu în luni. În plus, sintagma „de la data primei intrări”, care a dat naștere la numeroase incertitudini și întrebări, a fost eliminată din definiție.

               Modificarea Codului frontierelor Schengen a introdus toate modificările necesare ale acquis-ului UE în materie de vize și frontiere, acestea vizând CAAS, Codul frontierelor Schengen, Codul de vize și Regulamentul (CE) nr. 539/2001
                  5
               . Cu toate acestea, conceptul de scurtă ședere este consacrat și în acordurile internaționale încheiate de Uniunea Europeană. Acordurile privind exonerarea de obligația de a deține viză încheiate cu Antigua și Barbuda
                  6
               , Bahamas
                  7
               , Barbados
                  8
               , Brazilia
                  9
               , Mauritius
                  10
               , Saint Kitts și Nevis
                  11
                și Seychelles
                  12
                se referă în continuare, atunci când definesc durata șederii fără viză, la vechea definiție („trei luni, în cadrul unei perioade de șase luni, calculată de la data primei intrări”
                  13
               ).

               La 16 iulie 2014, Comisia a adoptat o recomandare de decizie a Consiliului de autorizare a deschiderii negocierilor pentru modificarea acordului privind exonerarea de obligația de a deține viză de scurtă ședere încheiat între Uniunea Europeană și țările menționate mai sus
                  14
               , care a fost adoptată de Consiliu la 9 octombrie 2014
                  15
               . Obiectivul era acela de a pune în aplicare, în raport cu aceste șapte țări, noua definiție a conceptului de scurtă ședere, astfel cum a fost prevăzută de modificarea Codului frontierelor Schengen. În plus, exprimarea în zile, în loc de luni, din definiția dată în acordurile privind exonerarea de obligația de a deține viză conceptului de scurtă ședere este mai simplu de verificat și de calculat prin mijloace electronice/informatice, fiind, prin urmare, mai potrivită pentru sistemele centralizate de gestionare a frontierelor, cum ar fi sistemul de intrare/ieșire (EES)
                  16
                propus.

               În urma autorizării de către Consiliu, Comisia a demarat negocierile pentru modificarea acordurilor privind exonerarea de obligația de a deține viză încheiate cu șapte țări (Antigua și Barbuda, Bahamas, Barbados, Brazilia, Mauritius, Saint Kitts și Nevis și Seychelles).

               Negocierile cu Antigua și Barbuda s-au încheiat cu succes prin parafarea acordului de modificare la 28 octombrie 2016. Ambele părți au convenit să adopte noua definiție a conceptului de scurtă ședere în întregul acord privind exonerarea de obligația de a deține viză încheiat între UE și Antigua și Barbuda. În plus, acordul implică modificarea unor detalii tehnice (a se vedea mai jos), dar nicio modificare nu este semnificativă din punctul de vedere al călătorului.

                  Situația specifică a Regatului Unit și a Irlandei este reflectată în preambulul la acord.

               2.TEMEIUL JURIDIC, SUBSIDIARITATEA ȘI PROPORȚIONALITATEA

               •Temeiul juridic

               Acordul trebuie să fie adoptat de către ambele părți contractante în conformitate cu procedurile fiecăreia. În ceea ce privește Uniunea, sunt necesare decizii ale Consiliului privind semnarea și încheierea acordului.

               Prezenta propunere se înaintează Consiliului în vederea autorizării semnării acordului de modificare a acordului încheiat între Comunitatea Europeană și Antigua și Barbuda privind exonerarea de obligația de a deține viză de scurtă ședere.

               Acordul asigură coerența juridică, precum și armonizarea între statele membre, prin aderarea la noua definiție a conceptului de scurtă ședere, astfel cum este prevăzută de modificarea Codului frontierelor Schengen, care oferă o interpretare clară a acestui concept.

               Temeiul juridic al prezentei propuneri este articolul 77 alineatul (2) litera (a) din Tratatul privind funcționarea Uniunii Europene (TFUE), coroborat cu articolul 218.

               Uniunea nu are competența de a aduce modificări la acordurile privind exonerarea de obligația de a deține viză care ar impune obligații celor patru țări asociate la punerea în aplicare a acquis-ului Schengen, inclusiv a politicii comune a vizelor. Pentru a asigura o abordare și punere în aplicare armonizate ale dispozițiilor privind durata de ședere autorizată în spațiul Schengen, o declarație comună este inclusă în acord, afirmând că este de dorit ca Antigua și Barbuda, pe de o parte, și Islanda, Liechtenstein, Norvegia și Elveția, pe de altă parte, să își modifice în mod corespunzător acordurile bilaterale existente privind exonerarea de obligația de a deține viză.

               •Subsidiaritatea (pentru competența neexclusivă)

               În cazul în care una dintre părțile contractante la un acord internațional este Uniunea Europeană, atunci nicio modificare a unui astfel de acord nu poate fi pusă în aplicare în mod legal de statele membre însele. Acordul cu Antigua și Barbuda privind exonerarea de obligația de a deține viză a fost încheiat de către Uniunea Europeană. Prin urmare, este necesară o acțiune la nivelul Uniunii.

               În plus, încheierea de acorduri de către statele membre privind exonerarea de obligația de a deține viză ar afecta acquis-ul Uniunii în domeniul vizelor [articolul 3 alineatul (2) din TFUE].

               •Proporționalitatea

               Prezenta propunere nu depășește ceea ce este necesar pentru a atinge obiectivul urmărit, și anume modificarea acordului existent privind exonerarea de obligația de a deține viză încheiat între Antigua și Barbuda și Uniune.

               3.IMPLICAȚIILE BUGETARE

               Propunerea nu generează costuri suplimentare pentru bugetul UE.

               4. REZULTATELE EVALUĂRILOR EX POST, ALE CONSULTĂRILOR PĂRȚILOR INTERESATE ȘI ALE EVALUĂRII IMPACTULUI

               •Consultările părților interesate

               La 9 octombrie 2014, Consiliul a adoptat directive de negociere care autorizau Comisia să deschidă negocierile cu Antigua și Barbuda în vederea modificării acordului privind exonerarea de obligația de a deține viză încheiat între cele două părți. Statele membre au fost informate în legătură cu stadiul negocierilor în cadrul unor reuniuni ale Grupului de lucru pentru vize.

               5.ALTE ELEMENTE

               •Rezultatul negocierilor

                  Comisia consideră că obiectivele stabilite de Consiliu în cadrul directivelor sale de negociere au fost îndeplinite și că proiectul de acord este acceptabil pentru Uniune.

                  Textul final al acordului poate fi rezumat după cum urmează:

                  a. Durata șederii

                  Acordul stabilește scutirea de viză a cetățenilor Uniunii Europene și a celor din Antigua și Barbuda atunci când călătoresc pe teritoriul celeilalte părți contractante pentru o perioadă maximă de 90 de zile în cursul oricărei perioade de 180 de zile (în loc de perioada maximă de trei luni, în cadrul unei perioade de șase luni, calculată de la data primei intrări). Noua definiție se utilizează în întregul acord dintre Uniunea Europeană și Antigua și Barbuda privind exonerarea de obligația de a deține viză de scurtă ședere.

                  b. Dispoziție finală – suspendarea acordului [articolul 8 alineatul (4)]

               Acordul modifică articolul 8 alineatul (4) ultima teză după cum urmează: „Partea contractantă care a suspendat aplicarea prezentului acord informează de îndată cealaltă parte contractantă, în momentul în care motivele suspendării nu mai există, și revocă suspendarea.” Prin adăugarea formulării „și revocă suspendarea” la textul actual, acordul modificat clarifică faptul că o suspendare a exonerării de obligația de a deține viză trebuie să fie revocată dacă motivele care au dus la suspendare nu mai există. Cu privire la acest aspect, modificarea aliniază formularea acordului privind exonerarea de obligația de a deține viză încheiat cu Antigua și Barbuda cu cea a tuturor celorlalte acorduri privind exonerarea de obligația de a deține viză semnate de Uniune în 2015 și 2016. La 14 iunie 2016, Grupul de lucru pentru vize a fost consultat cu privire la această modificare și niciun stat membru nu a formulat obiecții.

                  c. Înlocuirea „Comunității” cu „Uniunea”

                  De la intrarea în vigoare a Tratatului de la Lisabona, la 1 decembrie 2009, Uniunea Europeană are o personalitate juridică consolidată. Cu toate acestea, denumirea de „Comunitate Europeană” este în continuare consacrată în acordurile internaționale care au intrat în vigoare înaintea Tratatului de la Lisabona, cum este cazul Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere. Prin urmare, acordul de modificare înlocuiește termenul de „Comunitate” cu cel de „Uniune” în întregul acord de exonerare de obligația de a deține viză.

                  d. Declarații comune

                  La acord sunt anexate două declarații comune:

                  - una cu privire la interpretarea perioadei de 90 de zile în cursul oricărei perioade de 180 de zile

                  - și una privind Islanda, Norvegia, Elveția și Liechtenstein.

                  e. Intrarea în vigoare

                  Acordul va intra în vigoare în prima zi a celei de a șasea luni următoare datei la care ultima parte contractantă notifică celeilalte părți contractante că procedurile de ratificare au fost finalizate. Pentru a asigura securitatea juridică și pentru a permite călătorilor să înțeleagă și să respecte legislația, este necesară o perioadă de tranziție suficient de lungă. După ce ratificarea acordului a fost finalizată, termenul de șase luni va permite călătorilor să își încheie șederile de scurtă durată care sunt încă în întregime calculate în conformitate cu vechea definiție înainte de intrarea în vigoare a noii definiții a conceptului de scurtă ședere și a perioadei de referință retroactive de 180 de zile.

                  Acordul de modificare nu aduce atingere niciunei alte dispoziții a acordului în vigoare încheiat între Comunitatea Europeană și Antigua și Barbuda privind exonerarea de obligația de a deține viză de scurtă ședere, prin urmare nici dispozițiilor privind domeniul de aplicare teritorial.

               6.CONCLUZIE

               Având în vedere considerațiile de mai sus, Comisia propune Consiliului să decidă semnarea acordului în numele Uniunii și să autorizeze președintele Consiliului să numească persoana (persoanele) împuternicită (împuternicite) corespunzător să îl semneze în numele Uniunii.

               2017/0174 (NLE)

               Propunere de

               DECIZIE A CONSILIULUI

               privind semnarea Acordului dintre Uniunea Europeană și Antigua și Barbuda de modificare a Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 77 alineatul (2) litera (a), coroborat cu articolul 218 alineatul (5),

               având în vedere propunerea Comisiei Europene,

               întrucât:

               (1)Prin decizia din 30 noiembrie 2009, Consiliul a încheiat acordul dintre Comunitatea Europeană și Antigua și Barbuda privind exonerarea de obligația de a deține viză de scurtă ședere. Acordul stabilește posibilitatea de a călători fără viză pentru cetățenii Uniunii Europene și pentru cei din Antigua și Barbuda în cazul călătoriilor pe teritoriul celeilalte părți contractante „pentru o perioadă maximă de trei luni, în cadrul unei perioade de șase luni”.

               (2)Regulamentul (UE) nr. 610/2013 al Parlamentului European și al Consiliului
                  17
                a adus unele modificări orizontale la acquis-ul Uniunii în materie de vize și frontiere și a definit șederea de scurtă durată ca fiind o perioadă de maximum 90 de zile în cursul oricărei perioade de 180 de zile.

               (3)Este necesar ca acordul dintre Uniune și Antigua și Barbuda privind exonerarea de obligația de a deține viză de scurtă ședere să includă această nouă definiție, pentru a armoniza pe deplin regimul Uniunii de scurtă ședere.

               (4)La 9 octombrie 2014, Consiliul a adoptat o decizie prin care autoriza Comisia să deschidă negocierile privind un acord de modificare a acordului încheiat între Comunitatea Europeană și Antigua și Barbuda privind exonerarea de obligația de a deține viză de scurtă ședere (denumit în continuare „acordul”).

               (5)Negocierile cu Antigua și Barbuda privind acordul s-au încheiat cu succes prin parafarea acestuia, prin schimb de scrisori, la 28 octombrie 2016, de către negociatorii-șefi ai Uniunii și de către cei din Antigua și Barbuda.

               (6)Acordul ar trebui să fie semnat și declarațiile anexate la acord ar trebui să fie aprobate în numele Uniunii.

               (7)Prezenta decizie constituie o dezvoltare a dispozițiilor acquis-ului Schengen la care Regatul Unit nu participă, în conformitate cu Decizia 2000/365/CE a Consiliului
                  18
               . Prin urmare, Regatul Unit nu participă la adoptarea prezentei decizii, nu are obligații în temeiul acesteia și nu face obiectul aplicării sale.

               (8)Prezenta decizie reprezintă o dezvoltare a dispozițiilor acquis-ului Schengen la care Irlanda nu participă, în conformitate cu Decizia 2002/192/CE a Consiliului
                  19
               . Prin urmare, Irlanda nu participă la adoptarea prezentei decizii, nu are obligații în temeiul acesteia și nu face obiectul aplicării sale,

               ADOPTĂ PREZENTA DECIZIE:

               Articolul 1

               Se autorizează semnarea, în numele Uniunii Europene, a Acordului dintre Uniunea Europeană și Antigua și Barbuda de modificare a Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere („acordul”), sub rezerva încheierii acordului.

               Textul acordului se anexează la prezenta decizie.

               Articolul 2

               Declarațiile anexate la prezenta decizie se aprobă în numele Uniunii.

               Articolul 3

               Președintele Consiliului este autorizat să desemneze persoana (persoanele) împuternicită (împuternicite) să semneze acordul în numele Uniunii.

               Articolul 4

               Prezenta decizie intră în vigoare la data adoptării.

               Adoptată la Bruxelles,

                     Pentru Consiliu

                     Președintele

                     (1)
                  JO L 182, 29.6.2013, p. 1.

                     (2)
                  JO L 239, 22.9.2000, p. 19.

                     (3)
                  JO L 105, 13.4.2006, p. 1.

                     (4)
                  JO L 243, 15.9.2009, p. 1.

                     (5)
                  JO L 081, 21.3.2001, p. 1.

                     (6)
                  JO L 169, 30.6.2009, p. 3.

                     (7)
                  JO L 169, 30.6.2009, p. 24.

                     (8)
                  JO L 169, 30.6.2009, p. 10.

                     (9)
                  În ceea ce privește Brazilia, UE a încheiat două acorduri, unul pentru titularii de pașaport simplu (JO L 255, 21.9.2012, p. 4) și un altul pentru titularii de pașaport diplomatic, de serviciu sau oficial (JO L 66, 12.3.2011, p. 2).

                     (10)
                  JO L 169, 30.6.2009, p. 17.

                     (11)
                  JO L 169, 30.6.2009, p. 38.

                     (12)
                  JO L 169, 30.6.2009, p. 31.

                     (13)
                  A se vedea „Obiectivul” și „Durata șederii” din acorduri.

                     (14)
                  COM(2014) 468 final.

                     (15)
                  Decizia Consiliului de autorizare a Comisiei în vederea deschiderii de negocieri pentru modificarea acordurilor privind exonerarea de obligația de a deține viză de scurtă ședere încheiate între Uniunea/Comunitatea Europeană și Antigua și Barbuda, Uniunea Bahamas, Barbados, Republica Federativă a Braziliei, Republica Mauritius, Federația Saint Kitts și Nevis și Republica Seychelles, adoptată de Consiliu la 9.10.2014.

                     (16)
                  COM(2016) 194 final.

                     (17)
                  Regulamentul (UE) nr. 610/2013 al Parlamentului European și al Consiliului din 26 iunie 2013 de modificare a Regulamentului (CE) nr. 562/2006 al Parlamentului European și al Consiliului de instituire a unui Cod comunitar privind regimul de trecere a frontierelor de către persoane (Codul frontierelor Schengen), a Convenției de punere în aplicare a Acordului Schengen, a Regulamentelor (CE) nr. 1683/95 și (CE) nr. 539/2001 ale Consiliului și a Regulamentelor (CE) nr. 767/2008 și (CE) nr. 810/2009 ale Parlamentului European și ale Consiliului, JO L 182, 29.6.2013, p. 1.

                     (18)
                  Decizia 2000/365/CE a Consiliului din 29 mai 2000 privind solicitarea Regatului Unit al Marii Britanii și Irlandei de Nord de a participa la unele dintre dispozițiile acquis-ului Schengen (JO L 131, 1.6.2000, p. 43).

                     (19)
                  Decizia 2002/192/CE a Consiliului din 28 februarie 2002 privind solicitarea Irlandei de a participa la unele dintre dispozițiile acquis-ului Schengen (JO L 64, 7.3.2002, p. 20).

    ---documentbreak---

               COMISIA EUROPEANĂ
            Bruxelles, 27.7.2017
            COM(2017) 393 final
            ANEXĂ
            la
            propunerea de decizie a Consiliului
            privind semnarea Acordului dintre Uniunea Europeană și Antigua și Barbuda de modificare a Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere

               ANEXĂ

               ACORD

               între Uniunea Europeană și Antigua și Barbuda de modificare a Acordului dintre Comunitatea Europeană și Antigua și Barbuda privind exonerarea de obligația de a deține viză de scurtă ședere

               UNIUNEA EUROPEANĂ,

               pe de o parte, și

               ANTIGUA ȘI BARBUDA,

               pe de altă parte,

               denumite în continuare împreună „părțile contractante”,

               AVÂND ÎN VEDERE Acordul dintre Comunitatea Europeană și Antigua și Barbuda privind exonerarea de obligația de a deține viză de scurtă ședere (denumit în continuare „acordul”), care a intrat în vigoare la 1 mai 2010,

               REAFIRMÂND importanța facilitării contactelor interpersonale,

               LUÂND ACT de faptul că acordul acționează în beneficiul cetățenilor părților contractante,

               LUÂND ÎN CONSIDERARE faptul că definiția conceptului de scurtă ședere prevăzută de acord (trei luni în cadrul unei perioade de șase luni, calculată de la data primei intrări) nu este suficient de precisă și, mai exact, că noțiunea „datei primei intrări” poate genera incertitudini și întrebări,

               ȚINÂND SEAMA de faptul că Regulamentul (UE) nr. 610/2013 din 26 iunie 2013 a adus unele modificări orizontale la acquis-ul „intern” al Uniunii în materie de vize și frontiere și a definit conceptul de scurtă ședere ca fiind o perioadă de „90 de zile în cursul oricărei perioade de 180 de zile”,

               LUÂND ÎN CONSIDERARE faptul că sistemul de intrare/ieșire care urmează să fie instituit de Uniunea Europeană impune utilizarea unei definiții clare și uniforme a conceptului de scurtă ședere, care să se aplice tuturor resortisanților țărilor terțe,

               DORIND să asigure buna circulație a călătorilor la punctele de trecere a frontierelor părților contractante,

               REAFIRMÂND că acordul se aplică cetățenilor tuturor statelor membre ale Uniunii Europene, cu excepția Regatului Unit și a Irlandei,

               LUÂND ÎN CONSIDERARE Protocolul privind poziția Regatului Unit și a Irlandei cu privire la spațiul de libertate, securitate și justiție și Protocolul privind integrarea acquis-ului Schengen în cadrul Uniunii Europene, anexate la Tratatul privind Uniunea Europeană și la Tratatul privind funcționarea Uniunii Europene, și confirmând că prevederile prezentului acord nu se aplică Regatului Unit și Irlandei,

               CONVIN DUPĂ CUM URMEAZĂ:

               Articolul 1

               Acordul se modifică în conformitate cu dispozițiile prezentului articol:

               (1)În titlu și la articolul 3 alineatul (5), la articolul 6 alineatul (1) și la articolul 8 alineatul (7), cuvântul „Comunitate” se înlocuiește cu cuvântul „Uniune”.

               (2)La articolul 1, cuvintele „trei luni, în cadrul unei perioade de șase luni” se înlocuiesc cu cuvintele „90 de zile în cursul oricărei perioade de 180 de zile”.

               (3)La articolul 4, alineatul (1) se înlocuiește cu următorul text:

               „Cetățenii Uniunii Europene pot rămâne pe teritoriul Antigua și Barbuda pentru o perioadă maximă de 90 de zile în cursul oricărei perioade de 180 de zile.”

               (4)La articolul 4, alineatul (2) se înlocuiește cu următorul text:

               „Cetățenii Antigua și Barbuda pot rămâne pe teritoriul statelor membre care aplică integral acquis-ul Schengen pentru o perioadă maximă de 90 de zile în cursul oricărei perioade de 180 de zile. Perioada respectivă se calculează independent de orice ședere într-un stat membru care nu aplică încă integral acquis-ul Schengen.

               Cetățenii Antigua și Barbuda pot rămâne pentru o perioadă maximă de 90 de zile în cursul oricărei perioade de 180 de zile pe teritoriul fiecărui stat membru care nu aplică încă integral acquis-ul Schengen, independent de perioada de ședere calculată pentru teritoriul statelor membre care aplică integral acquis-ul Schengen.”

               (5)La articolul 4 alineatul (3), cuvintele „trei luni” se înlocuiesc cu cuvintele „90 de zile”, iar cuvântul „comunitară” se înlocuiește cu sintagma „cu cea a Uniunii”.

               (6)La articolul 8 alineatul (4), ultima teză se înlocuiește cu următorul text:

               „Partea contractantă care a suspendat aplicarea prezentului acord informează de îndată cealaltă parte contractantă, în momentul în care motivele suspendării nu mai există, și revocă suspendarea.”

               Articolul 2

               Prezentul acord se ratifică sau se aprobă de către părțile contractante în conformitate cu procedurile corespunzătoare ale acestora și intră în vigoare în prima zi a celei de a șasea luni care urmează datei la care ultima parte notifică celeilalte părți încheierea procedurilor menționate anterior.

               Încheiat la […], în a […] zi a lunii […], în anul două mii șaptesprezece, în dublu exemplar în limbile bulgară, cehă, croată, daneză, engleză, estonă, finlandeză, franceză, germană, greacă, italiană, letonă, lituaniană, maghiară, malteză, neerlandeză, polonă, portugheză, română, slovacă, slovenă, spaniolă și suedeză, fiecare dintre aceste texte fiind în egală măsură autentic.

               Pentru Uniunea Europeană

               Pentru Antigua și Barbuda

               DECLARAȚIE COMUNĂ PRIVIND ISLANDA, NORVEGIA, ELVEȚIA ȘI LIECHTENSTEIN

               Este de dorit ca autoritățile din Norvegia, Islanda, Elveția și Liechtenstein, pe de o parte, și cele din Antigua și Barbuda, pe de altă parte, să modifice fără întârziere acordurile bilaterale în vigoare privind exonerarea de obligația de a deține viză de scurtă ședere, în conformitate cu dispozițiile prezentul acord.

               Declarație comună cu privire la interpretarea conceptului de 90 de zile în cursul oricărei perioade de 180 de zile

               Părțile contractante înțeleg că perioada maximă de 90 de zile în cursul oricărei perioade de 180 de zile, astfel cum este prevăzută la articolul 4 din acord, înseamnă fie o vizită continuă a cărei durată nu depășește 90 de zile în total în decursul oricărei perioade de 180 de zile, fie mai multe vizite consecutive a căror durată nu depășește 90 de zile în total în decursul oricărei perioade de 180 de zile.

               Termenul „oricare” presupune aplicarea unei perioade de referință mobile de 180 de zile, examinând, pentru fiecare zi a șederii, perioada de 180 de zile anterioară acestei zile, pentru a verifica dacă cerința privind durata de ședere de 90 de zile în cursul oricărei perioade de 180 de zile continuă să fie îndeplinită. Printre altele, aceasta înseamnă că o absență neîntreruptă de 90 zile permite o nouă ședere de până la 90 de zile.

               ________